Document ID: 32002L0080

Komission direktiivi 2002/80/EY,
annettu 3 päivänä lokakuuta 2002,
moottoriajoneuvojen päästöjen aiheuttaman ilman pilaantumisen estämiseksi toteutettavia toimenpiteitä koskevan jäsenvaltioiden lainsäädännön lähentämisestä annetun neuvoston direktiivin 70/220/ETY mukauttamisesta tekniikan kehitykseen
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon moottoriajoneuvojen ja niiden perävaunujen tyyppihyväksyntää koskevan jäsenvaltioiden lainsäädännön lähentämisestä 6 päivänä helmikuuta 1970 annetun neuvoston direktiivin 70/156/ETY(1), sellaisena kuin se on viimeksi muutettuna komission direktiivillä 2001/116/EY(2), ja erityisesti sen 13 artiklan 2 kohdan,
ottaa huomioon moottoriajoneuvojen päästöjen aiheuttaman ilman pilaantumisen estämiseksi toteutettavia toimenpiteitä koskevan jäsenvaltioiden lainsäädännön lähentämisestä 20 päivänä maaliskuuta 1970 annetun neuvoston direktiivin 70/220/ETY(3), sellaisena kuin se on viimeksi muutettuna Euroopan parlamentin ja neuvoston direktiivillä 2001/100/EY(4), ja erityisesti sen 5 artiklan,
sekä katsoo seuraavaa:
(1) Direktiivi 70/220/ETY on yksi direktiivillä 70/156/ETY perustettua tyyppihyväksyntämenettelyä koskevista erillisdirektiiveistä.
(2) Direktiivillä 70/220/ETY otettiin käyttöön käytössä olevien ajoneuvojen vaatimustenmukaisuuden tarkastusmenetelmä. On määriteltävä, minkä tyyppiset tiedot valmistajan on kerättävä ja toimitettava perustaksi tyyppihyväksyntäviranomaisen suorittamalle selvitykselle siitä, pysyykö ajoneuvo direktiivin 70/220/ETY vaatimusten mukaisena koko vaaditun käyttöiän. Lisäksi on tarpeen määritellä päästöiltään poikkeava ajoneuvo tapauksessa, jossa edustava otos tietyntyyppisiä ajoneuvoja testataan ja otokselle tehdään tilastollinen analyysi kyseisen tyypin päästötason vahvistamiseksi.
(3) Olisi otettava käyttöön varaosakatalysaattoreiden tyyppihyväksyntää erillisinä teknisinä yksikköinä koskevat tekniset toimenpiteet niiden päästötason ja tarvittaessa sen vahvistamiseksi, että ne sopivat yhteen sen ajoneuvon sisäisen valvontajärjestelmän (OBD-järjestelmän) kanssa, johon ne on suunniteltu asennettavaksi. Olisi otettava käyttöön täytäntöönpanoa jäsenvaltioissa helpottavat toimenpiteet, eli katalysaattoreihin, alkuperäisiin varaosakatalysaattoreihin ja niiden pakkauksiin tehtävät merkinnät. Lisäksi olisi otettava käyttöön vaatimus lisätiedoista, jotka on liitettävä sellaisiin varaosakatalysaattoreihin, jotka on valmistettu ja jotka ovat olleet myynnissä yhteisössä ennen tämän direktiivin käyttöönottoa.
(4) Direktiivillä 70/220/ETY otettiin käyttöön ajoneuvojen OBD-järjestelmiä koskevat säännökset. Jotta varmistetaan, ettei OBD-järjestelmän oikean toiminnan kannalta keskeisten varaosien kehittäminen esty sen takia, ettei olennaisia OBD-järjestelmään liittyviä tietoja ole saatavilla, on otettava käyttöön vaatimukset, joiden mukaan ajoneuvon valmistajan on annettava kyseiset olennaiset tiedot tyyppihyväksyntäviranomaisen saataville.
(5) Toimintahäiriön ilmaisustrategioihin liittyviä teknisiä vaatimuksia selvennetään siten, että toimintahäiriöksi katsotaan OBD-kynnysarvojen ylittyminen tai se, ettei OBD-järjestelmä pysty täyttämään sille tässä direktiivissä asetettuja valvontaan liittyviä perusvaatimuksia.
(6) OBD-tietojen käsittelyyn on myös tehtävä tiettyjä muutoksia, jotta järjestelmä voi toimia riippumatta siitä, käyttääkö ajoneuvo bensiiniä vai kaasua.
(7) Koska 1 päivään tammikuuta 2003 ulottuva sopeutumisaika on lyhyt, ja siitä lähtien uudet kaasukäyttöiset ajoneuvotyypit olisi varustettava OBD-järjestelmällä, on mahdollistettava sellaisten kaasukäyttöisten ajoneuvojen tyyppihyväksyntä, joissa mahdollisesti on tyyppihyväksyntähetkellä tai sitä ennen pieni määrä vähämerkityksisiä puutteita. Tyyppihyväksyntäviranomainen voi myös myöntää laajennuksen jo tyyppihyväksytyn ajoneuvon tyyppihyväksyntätodistukseen, jos käytössä olevien ajoneuvojen OBD-järjestelmissä myöhemmin havaitaan tällaisia puutteita. Tällaista laajennusta ei voida myöntää, jos valvontatoiminne puuttuu täysin. Olisi annettava määräaika, jonka kuluessa tyyppihyväksyntäviranomaisen hyväksymät puutteet on korjattava uusissa valmistettavissa ajoneuvoissa.
(8) Direktiiviä 70/220/ETY olisi päivitettävä tekniikan edistymisen ja varsinkin yleisten vianmäärityskoodien, valmistajakohtaisten vianmäärityskoodien ja heksadesimaalikoodien uusien määritelmien sekä päivitettyjen standardien ISO 15031-6 ja SAE J2012 ottamiseksi huomioon.
(9) Bensiinin ja dieselpolttoaineiden laadusta ja neuvoston direktiivin 93/12/ETY muuttamisesta 13 päivänä lokakuuta 1998 annetussa Euroopan parlamentin ja neuvoston direktiivissä 98/70/EY(5), sellaisena kuin se on muutettuna komission direktiivillä 2000/71/EY(6), säädetään, että 1 päivästä tammikuuta 2005 alkaen kaikkialla yhteisön alueella myynnissä olevien bensiini- ja dieselmoottoreissa käytettävien polttoaineiden rikkipitoisuus saa olla enintään 50 mg/kg (miljoonasosaa). Vertailupolttoaineet, joita käytetään ajoneuvojen tyyppihyväksyntätesteissä vuodesta 2005 sovellettavien päästörajojen osalta, olisi määriteltävä uudelleen, jotta määritelmät tarvittaessa vastaisivat paremmin niiden bensiini- ja dieselpolttoaineiden rikin, hapen ja aromaattisten aineiden pitoisuuksia, jotka ovat markkinoilla saatavilla vuodesta 2005 ja joita käytetään ajoneuvoissa, joissa sovelletaan edistyneitä päästöjenrajoitusjärjestelmiä tai bensiinin suoraruiskutustekniikkaa.
(10) Direktiiviä 70/220/EEC olisi siksi muutettava vastaavasti.
(11) Tämän direktiivin säännökset ovat direktiivillä 70/156/ETY perustetun tekniikan kehitykseen mukauttamista käsittelevän komitean lausunnon mukaiset,
ON ANTANUT TÄMÄN DIREKTIIVIN:
1 artikla
1) Korvataan direktiivin 70/220/ETY 1 artikla seuraavasti:
" 1 artikla
Tässä direktiivissä tarkoitetaan
a) 'ajoneuvolla' kaikkia ajoneuvoja direktiivin 70/156/ETY liitteessä II olevan A jakson määritelmän mukaisesti;
b) 'neste- tai maakaasukäyttöisellä ajoneuvolla' ajoneuvoa, johon on asennettu erityislaitteet, jotta moottorin polttoaineena voidaan käyttää nestekaasua tai maakaasua. Tällainen neste- tai maakaasukäyttöinen ajoneuvo voidaan suunnitella ja rakentaa yhdellä polttoaineella toimivaksi ajoneuvoksi tai kahdella polttoaineella toimivaksi ajoneuvoksi;
c) 'yhdellä polttoaineella toimivalla ajoneuvolla' ajoneuvoa, joka on ensisijaisesti suunniteltu toimimaan pysyvästi nestekaasulla tai maakaasulla, mutta jossa voi myös olla bensiinijärjestelmä ainoastaan hätätapauksia ja käynnistystä varten ja jonka bensiinisäiliöön mahtuu enintään 15 litraa bensiiniä;
d) 'kahdella polttoaineella toimivalla ajoneuvolla' ajoneuvoa, joka voi toimia osan ajasta bensiinillä ja osan ajasta myös joko nestekaasulla tai maakaasulla."
2) Muutetaan liitteet I, II, III, IX, IX a, X, XI ja XIII tämän direktiivin liitteen mukaisesti.
2 artikla
1. Jos ajoneuvot ovat direktiivin 70/220/ETY, sellaisena kuin se on muutettuna tällä direktiivillä, vaatimusten mukaiset, jäsenvaltiot eivät saa 1 päivästä heinäkuuta 2003
a) evätä direktiivin 70/156/ETY 4 artiklan 1 kohdan mukaista EY-tyyppihyväksyntää; tai
b) evätä kansallista tyyppihyväksyntää; tai
c) kieltää ajoneuvojen rekisteröintiä, myyntiä tai käyttöönottoa direktiivin 70/156/ETY 7 artiklan mukaisesti.
2. Jos uusi ajoneuvotyyppi ei ole direktiivin 70/220/ETY, sellaisena kuin se on muutettuna tällä direktiivillä, vaatimusten mukainen, jäsenvaltiot eivät saa 1 päivästä heinäkuuta 2003 enää myöntää
a) direktiivin 70/156/ETY 4 artiklan 1 kohdan mukaista EY-tyyppihyväksyntää; tai
b) kansallista tyyppihyväksyntää.
Jäsenvaltiot saavat kuitenkin edelleen myöntää ensimmäisessä alakohdassa tarkoitettuja tyyppihyväksyntöjä silloin, kun sovelletaan direktiivin 70/156/ETY 8 artiklan 2 kohdan vaatimuksia.
3. Jos ajoneuvot eivät ole direktiivin 70/220/ETY, sellaisena kuin se on muutettuna tällä direktiivillä, säännösten mukaisia,
a) jäsenvaltiot eivät enää saa pitää direktiivin 70/156/ETY säännösten mukaisia uusien ajoneuvojen vaatimustenmukaisuustodistuksia pätevinä direktiivin 70/156/ETY 7 artiklan 1 kohdan soveltamiseksi; ja
b) jäsenvaltioiden on kiellettävä sellaisten uusien ajoneuvojen rekisteröinti, myynti tai käyttöönotto, joilla ei ole voimassa olevaa direktiivin 70/156/ETY mukaista vaatimustenmukaisuustodistusta, paitsi silloin, kun sovelletaan direktiivin 70/156/ETY 8 artiklan 2 kohdan säännöksiä.
4. Alakohtaa 3 sovelletaan tammikuun 1 päivästä 2006
a) M-luokan ajoneuvoihin lukuun ottamatta ajoneuvoja, joiden enimmäismassa on yli 2500 kg; ja
b) N1-luokan I-alaluokan ajoneuvoihin.
Alakohtaa 3 sovelletaan tammikuun 1 päivästä 2007
a) direktiivin 70/220/ETY liitteessä I olevan 5.3.1.4 kohdan taulukossa tarkoitettujen N1-luokan II- ja III-alaluokan ajoneuvoihin; ja
b) niihin M-luokan ajoneuvoihin, joiden enimmäismassa on yli 2500 kg.
3 artikla
1. Direktiivin 70/220/ETY, sellaisena kuin se on muutettuna tällä direktiivillä, mukaisesti tyyppihyväksyttyihin ajoneuvoihin asennettaviksi tarkoitettujen uusien varaosakatalysaattoreiden osalta jäsenvaltiot eivät saa 1 päivästä heinäkuuta 2003
a) evätä direktiivin 70/156/ETY 4 artiklan 1 kohdan mukaista EY-tyyppihyväksyntää; tai
b) kieltää varaosakatalysaattoreiden myyntiä tai asennusta ajoneuvoon.
2. Jäsenvaltiot eivät saa 1 päivästä heinäkuuta 2003 enää myöntää direktiivin 70/156/ETY 4 artiklan 1 kohdan mukaista EY-tyyppihyväksyntää uudelle varaosakatalysaattorille, jos se ei edusta tyyppiä, jolle on myönnetty tyyppihyväksyntä direktiivin 70/220/ETY, sellaisena kuin se on muutettuna tällä direktiivillä, mukaisesti.
3. Jäsenvaltioiden on edelleen sallittava käytössä olevia ajoneuvoja varten sellaisten uusien varaosakatalysaattoreiden myynti ja asennus, joille on myönnetty tyyppihyväksyntä erillisenä teknisenä yksikkönä ennen tämän direktiivin voimaantuloa.
4 artikla
Valmistajien on ennen 1 päivää heinäkuuta 2005 toteutettava toimenpiteitä lisätietojen antamiseksi joko suoraan myyntipisteeseen tai kullekin jakelijalle kaikista uusista varaosakatalysaattoreista, jotka on otettu myyntiin EU:ssa ennen tämän direktiivin voimaantulopäivää ja jotka eivät muutoin noudata komission direktiivissä 98/77/EY(7) säädettyjä vaatimuksia.
Ensimmäisessä kohdassa tarkoitettujen lisätietojen on noudatettava tämän direktiivin liitteessä XIII olevassa 7 kohdassa säädettyjä edellytyksiä.
5 artikla
Direktiivin 70/220/ETY, sellaisena kuin se on muutettuna tällä direktiivillä, liitteessä I olevassa 7 kohdassa esitettyjä määräyksiä, erityisesti käytössä olevien ajoneuvojen vaatimustenmukaisuuden osalta, sovelletaan tämän direktiivin voimaantulopäivästä kaikkiin ajoneuvoihin, jotka on tyyppihyväksytty direktiivin 70/220/ETY, sellaisena kuin se on muutettuna Euroopan parlamentin ja neuvoston(8) direktiivillä 98/69/EY tai sitä seuraavilla muuttavilla direktiiveillä, vaatimusten mukaisesti.
6 artikla
1. Jäsenvaltioiden on ennen 31 päivää toukokuuta 2003 annettava ja julkaistava tämän direktiivin noudattamisen edellyttämät säännökset. Niiden on ilmoitettava tästä komissiolle viipymättä.
Niiden on sovellettava näitä säännöksiä 1 päivästä kesäkuuta 2003 alkaen.
Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.
7 artikla
Tämä direktiivi tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
8 artikla
Tämä direktiivi on osoitettu kaikille jäsenvaltioille.
Tehty Brysselissä 3 päivänä lokakuuta 2002.

Labels: 7
8
15
20